datum: póndźelu, 19. 12. 2016 w 14 hodź.
Bajka wo Popjelawce (jendź. „Cinderella“) słuša k dźesać tak mjenowanym „zakładnym bajkam“ a ma kóžde lěto w hodownym času wulku konjunkturu. Film „Drei Haselnüsse für Aschenbrödel“ (ČSSR/ NDR, 1973) po předłoze bajki Boženy Němcoveje je kruty wobstatk w hodownym programje zjawno-prawniskich sćelakow. A tež zymska wustajeńca na hrodźe Moritzburg k woblubowanemu filmej je zaso přistupna. Freiburgska ludowědnica Sabine Wienker-Piepho je we wobłuku swojich cyłe žiwjenje trajacych historisko-přirunowanskich slědźenjow wo bajkach tutu sławnu a po wšěm swěće znatu bajku z mnohich perspektiwow wobswětliła. W swojim přednošku w Serbskim instituće w Budyšinje praša so wona za přičinami swětoweje popularity, za genezu a stawiznami tuteje bajki, ale tež za instrumentalizacijemi a nowymi interpretacijemi mjez feminizmom, narcizmom, kičom a komercom.
Prof. dr. Sabine Wienker-Piepho je jako docentka na uniwersitach w městach Philadelphia (USA), Vilnius, Jyväskylä (Finska), Tartu (Estiska), Minsk, Innsbruck, Münster, Augsburg, Bayreuth a Mnichow dźěłała a wuwučuje tuchwilu na uniwersitomaj w Jenje a Zürichu. Wona reprezentuje Komisiju za ludowe basnistwo při Société Internationale dʻEthnologie et de Folklore kaž tež załožbu Märchen-Stiftung Walter Kahn.
Přednošk budźe w němskej rěči.
23. nowembra 2016 přeprošuje Serbski institut do sydarnje instituta w Budyšinje w 14 hodź. na zjawny přednošk: "Kulturna identita a rum. Konstituowanje serbskeho sydlenskeho ruma jako socialny proces".
Přednošk je wěnowany prašenjam, kotrež nastawaja we wobłuku politiskeho planowanja we Łužicy. Tute potrjechja postajenje serbskeho sydlenskeho ruma kaž tež wopisanje naprawow, kotrež maja wobchowanju a spěchowanju serbskeje kultury słužić. Wone žadaja sej wujasnjenje, što ma so rozumić pod zapřijećom kultury a kajki poměr wobsteji mjez kulturu a rumom. Z perspektiwy regionalneho wuwića móže so sylna regionalna identita a zdobom tež serbska kultura jako regionalna resursa rozumić. Dalše prašenje je, kak hodźi so tuta powšitkowna towaršnostna „wužitnosć“ serbskeje kultury za cyły region spěchować. W přednošku diskutuja so tute prašenja před pozadkom powšitkownych towaršnostnych trendow.
26. nowembra 2016, 11.00–18.00 hodź, Senatowa žurla BTU w Choćebuzu, hłowne twarjenje na centralnym kampusu
Wot 17. do 19. nowembra 2016 přeproša Serbski institut na mjezynarodnu konferencu „Dimensije kulturneje wěstoty pola etniskich a rěčnych mjeńšinow“ do Serbskeho domu w Budyšinje, kotraž je wuslědk zhromadneho dźěła z katedru za Québecske a kanadiske studije (CRÉQC) na Québecskej uniwersiće w Montréalu (UQÀM) a Sichuanskeje Uniwersity w Chinje.
Kulturna wěstota je wjelestronske zapřijeće we wobłuku kulturnych wědomosćow. Wone wužiwaše so w zwisku z wopisowanjom wonkowneje politiki nacionalnych statow při mjezynarodnych wikowanskich zrěčenjach, kotrež měrja so na wuwzaćne rjadowanja we wobłuku kultury, ale tež za přepytowanje mjezystatnych dorěčenjow wo rubjenju kulturnych artefaktow w času wobrónjenych konfliktow.
Zapřijeće kulturneje wěstoty pak wužiwa so tohorunja na runinje nutřkowneje politiki w zwisku ze škitom mjeńšinow, wosebje w padźe domoródneho wobydlerstwa Awstralskeje. W tutym zmysle poćahuje so kulturna wěstota za etniske/rěčne mjeńšiny kaž za Łužiskich Serbow na towaršnostne a institucionelne ramikowe wuměnjenja, kotrež zmóžnjeja, zo wuwija přez politiske sobupostajowanje začuće přisłušnosće k swojemu statej a zo zdobom swoju kulturnu suwerenitu zesylnja. Wosebje za multinacionalne staty je wažne, zo zawěsća swojim historiskim mjeńšinam kulturnu wěstotu, wšak zmóžnja wona socialne a runoprawniše zhromadne žiwjenje mjeńšinow z wjetšinu, dowoli interkulturelny dialog a přinošuje z tym k politiskej a statnej stabilnosći.
Wšitcy su wutrobnje na konferencu witani. Wobdźělenje na jednotliwych dnjach je móžne.
Krajna direkcija Swobodneho stata Sakskeje a Association internationale des études québécoises (AIEQ) mjezynarodnu konferencu Dimensije kulturneje wěstoty pola etniskich a rěčnych mjeńšinow financielnje podpěruje.
Štwórtk, 27. oktobra 2016, přeprošuje Serbski institut w 19 hodź. do Budyskeje Röhrscheidtoweje bašty na wječorny přednošk k temje „Akademikarjo při pytanju za dźěłom. Žiwjenje ewangelskeho duchowneho dorosta we 18. lětstotku“.
W swojim přednošku narěznje Friedrich Pollack M.A., wědomostny sobudźěłaćer Serbskeho instituta w Budyšinje, jednore kaž tež wuznamne prašenje: Kak dósta přerězny absolwent wysokeje šule we 18. lětstotku přiměrjene dźěło?
szl_Latn szl_Latn szl_Latn szl_Latn ces_Latn pol_Latn pol_Latn szl_Latn pol_Latn slk_Latn bos_Latn szl_Latn szl_Latn szl_Latn